尤袤
庚子岁除前一日游茅山
犯寒出行遇，值此岁云除。
刚风驾飚轮，送我游清都。
华阳第八天，仙圣之所居。
洞门劣容人，中宽如室庐。
横前大溪水，於焉限尘区。
其右万石林，错落空翠图。
茅庵著深秀，细路缘崎岖。
幽泉见客喜，颇亦类逃虚。
山深日易曛，捷径趋元符。
琳宫照金碧，天籁鸣笙竽。
侧睨白云峰，前瞻赤沙湖。
金坛耸百丈，阴沿通七途。
俯视人间世，扰扰真虫蛆。
蚤以凡陋质，忝分赤城符。
岂悟夙昔缘，复造神灵墟。
平生梦寐处，恍若登华胥。
归来拜绿章，足力尚有馀。
珍馆十六所，安能遍遨娱。
穷探恨不尽，大息仍踟躇。